Suvestinė redakcija nuo 2025-01-18

Įsakymas paskelbtas: TAR 2023-12-05, i. k. 2023-23547

LIETUVOS RESPUBLIKOS APLINKOS MINISTRAS

ĮSAKYMAS

DĖL TOPOGRAFIJOS IR INŽINERINĖS INFRASTRUKTŪROS INFORMACINĖS SISTEMOS NUOSTATų patvirtinimo

2023 m. gruodžio 5 d. Nr. D1-392

Vilnius

Vadovaudamasis Lietuvos Respublikos geodezijos ir kartografijos įstatymo 24 straipsnio 4 dalimi, Lietuvos Respublikos valstybės informacinių išteklių valdymo įstatymo 8 straipsnio 3 dalimi, 30 straipsnio 1 dalimi ir 33 straipsnio 1 dalimi, Valstybės informacinių sistemų steigimo, kūrimo, modernizavimo ir likvidavimo tvarkos aprašo, patvirtinto Lietuvos Respublikos Vyriausybės 2013 m. vasario 27 d. nutarimu Nr. 180 „Dėl Valstybės informacinių sistemų steigimo, kūrimo, modernizavimo ir likvidavimo tvarkos aprašo patvirtinimo“, 11 punktu:

1.	Tvirtinu Topografijos ir inžinerinės infrastruktūros informacinės sistemos nuostatus (pridedama).

2.	S k i r i u:

2.1. Topografijos ir inžinerinės infrastruktūros informacinės sistemos valdytoją – Lietuvos Respublikos aplinkos ministeriją;

2.2. Topografijos ir inžinerinės infrastruktūros informacinės sistemos pagrindinį tvarkytoją – valstybės įmonę Žemės ūkio duomenų centrą.

3.	Pavedu valstybės įmonei Žemės ūkio duomenų centrui paskirti Topografijos ir inžinerinės infrastruktūros informacinės sistemos duomenų valdymo įgaliotinį.

4. N u s t a t a u, kad 2024 m. sausio 1 d.:

4.1. įsigalioja tokia šio įsakymo 2.2 papunkčio redakcija:

„2.2. Topografijos ir inžinerinės infrastruktūros informacinės sistemos pagrindinį tvarkytoją – viešąją įstaigą Statybos sektoriaus vystymo agentūrą.“;

4.2. įsigalioja tokia šio įsakymo 3 punkto redakcija:

„3. Pavedu viešajai įstaigai Statybos sektoriaus vystymo agentūrai paskirti Topografijos ir inžinerinės infrastruktūros informacinės sistemos duomenų valdymo įgaliotinį.“;

4.3. įsigalioja tokia šiuo įsakymu patvirtintų Topografijos ir inžinerinės infrastruktūros informacinės sistemos nuostatų 11 punkto redakcija:

„11. TIIIS pagrindinis tvarkytojas yra viešoji įstaiga Statybos sektoriaus vystymo agentūra (toliau – SSVA), kuri yra ir TIIIS asmens duomenų tvarkytojas.“;

4.4. įsigalioja tokia šiuo įsakymu patvirtintų Topografijos ir inžinerinės infrastruktūros informacinės sistemos nuostatų 16.6 papunkčio redakcija:

„16.6. SSVA, kuri teikia Georeferencinio pagrindo kadastro (valdytoja – Aplinkos ministerija) duomenis.“;

4.5. įsigalioja tokia šiuo įsakymu patvirtintų Topografijos ir inžinerinės infrastruktūros informacinės sistemos nuostatų 20.9 papunkčio redakcija:

„20.9. iš SSVA – Georeferencinio pagrindo kadastro erdvinių duomenų rinkinys ir georeferencinio pagrindo žemėlapio servisas – Nuostatų 19.9 papunktyje nurodytiems duomenų rinkiniams sudaryti ir TIIIS žemėlapiuose paieškai ir (ar) peržiūrai.“

Aplinkos ministras	Simonas Gentvilas

Patvirtinta

Lietuvos Respublikos aplinkos ministro

2023 m. gruodžio 5 d. įsakymu Nr. D1-392

topografiJOS ir INŽINERINĖS INFRASTRUKTŪROS INFORMACINĖS SISTEMOS NUOSTATAI

I SKYRIUS

BENDROSIOS NUOSTATOS

1. Topografijos ir inžinerinės infrastruktūros informacinės sistemos nuostatai (toliau – Nuostatai) nustato Topografijos ir inžinerinės infrastruktūros informacinės sistemos (toliau – TIIIS) steigimo teisinį pagrindą, tikslą, uždavinius, pagrindines funkcijas, asmens duomenų tvarkymo tikslą, organizacinę, informacinę ir funkcinę struktūras, duomenų teikimo ir naudojimo tvarką, duomenų saugos reikalavimus, finansavimą, modernizavimą ir likvidavimą.

2. TIIIS steigimo pagrindas – Lietuvos Respublikos geodezijos ir kartografijos įstatymo 9 straipsnio 1 dalies 4 ir 5 punktai, 11 straipsnio 2 dalies 1 ir 6 punktai, 19 straipsnio 6 dalis, Lietuvos Respublikos elektroninių ryšių įstatymo 44 straipsnis.

3. TIIIS kuriama ir tvarkoma vadovaujantis:

3.1. 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas);

3.2. Geodezijos ir kartografijos įstatymu;

3.3. Lietuvos Respublikos statybos įstatymu;

3.4. Elektroninių ryšių įstatymu;

3.5. Lietuvos Respublikos viešojo administravimo įstatymu;

3.6. Lietuvos Respublikos valstybės informacinių išteklių valdymo įstatymu;

3.7. Lietuvos Respublikos kibernetinio saugumo įstatymu;

3.8. Lietuvos Respublikos teisės gauti informaciją ir duomenų pakartotinio naudojimo įstatymu;

3.9. Lietuvos Respublikos rinkliavų įstatymu;

3.10. Lietuvos Respublikos asmens duomenų teisinės apsaugos įstatymu;

3.11. Informacinių sistemų steigimo, kūrimo, atnaujinimo, pertvarkymo ir likvidavimo tvarkos aprašu, patvirtintu Lietuvos Respublikos Vyriausybės 2024 m. gegužės 15 d. nutarimu Nr. 349 „Dėl Lietuvos Respublikos valstybės informacinių išteklių valdymo įstatymo įgyvendinimo“;

3.12. Lietuvos Respublikos Vyriausybės 2018 m. rugpjūčio 13 d. nutarimu Nr. 818 „Dėl Lietuvos Respublikos kibernetinio saugumo įstatymo įgyvendinimo“;

3.13. Valstybės informacinių išteklių svarbos vertinimo tvarkos aprašu, patvirtintu Lietuvos Respublikos Vyriausybės 2024 m. gegužės 15 d. nutarimu Nr. 349 „Dėl Lietuvos Respublikos valstybės informacinių išteklių valdymo įstatymo įgyvendinimo“;

3.14. Valstybės informacinių išteklių svarbos vertinimo metodika, patvirtinta Lietuvos Respublikos ekonomikos ir inovacijų ministro 2023 m. liepos 19 d. įsakymu Nr. 4-418 „Dėl Valstybės informacinių išteklių svarbos vertinimo metodikos patvirtinimo“;

3.15. Informacinių technologijų saugos atitikties vertinimo metodika, patvirtinta Lietuvos Respublikos krašto apsaugos ministro 2020 m. gruodžio 4 d. įsakymu Nr. V-941 „Dėl Informacinių technologijų saugos atitikties vertinimo metodikos patvirtinimo“;

3.16. aplinkos ministro tvirtinamu savivaldybės erdvinių duomenų rinkinio tvarkymo aprašu;

3.17. Savivaldybės erdvinių duomenų rinkinio specifikacija, patvirtinta Lietuvos Respublikos aplinkos ministro 2024 m. spalio 1 d. įsakymu Nr. D1-323 „Dėl Savivaldybės erdvinių duomenų rinkinio specifikacijos patvirtinimo“;

3.18. aplinkos ministro tvirtinamu Topografijos ir inžinerinės infrastruktūros informacinės sistemos Žemės paviršiaus gamtinių ir antropogeninių objektų erdvinių duomenų rinkinio tvarkymo aprašu;

3.19. Nuostatais ir kitais Lietuvos Respublikos teisės aktais, reglamentuojančiais valstybės informacinių išteklių kūrimą, tvarkymą, valdymą, naudojimą, priežiūrą, sąveiką, planavimą, finansavimą ir kibernetinę saugą.

Punkto pakeitimai:

Nr. D1-2, 2025-01-17, paskelbta TAR 2025-01-17, i. k. 2025-00553

4. Nuostatuose vartojamos sąvokos suprantamos taip, kaip jos apibrėžtos Nuostatų 3 punkte nurodytuose teisės aktuose.

5. TIIIS tikslas – informacinių technologijų priemonėmis naudojant bendrą erdvinių duomenų modelį, tvarkyti topografinių ir inžinerinės infrastruktūros esamų ir projektuojamų objektų erdvinius duomenis, juos pakartotinai naudoti teritorijų planavimo, statybos, nekilnojamųjų daiktų kadastro duomenų nustatymo, teritorijų, kuriose taikomos specialiosios žemės naudojimo sąlygos, duomenų nustatymo, Georeferencinio pagrindo kadastro objektų įregistravimo, išregistravimo bei šio kadastro duomenų ir (arba) informacijos pakeitimo, turto valdymo ir kituose susijusiuose procesuose.

6. TIIIS uždaviniai:

6.1.	automatizuoti duomenų teikimo ir gavimo procesus, priimamų erdvinių duomenų sandaros kontrolę ir erdvinių duomenų tvarkymo darbų apskaitą;

6.2.	automatizuoti Topografijos ir inžinerinės infrastruktūros informacinės sistemos Žemės paviršiaus gamtinių ir antropogeninių objektų erdvinių duomenų rinkinio (toliau – TIIIS TI_EDR) atnaujinimą naudojant Nuostatų 15.1 papunktyje nurodytą erdvinių duomenų rinkinį;

6.3.	užtikrinti šių srities „Matuoju“ sudėtinių elektroninių paslaugų (toliau – elektroninės paslaugos) teikimą per Topografijos, inžinerinės infrastruktūros, teritorijų planavimo ir statybos elektroninių vartų informacinę sistemą (toliau – TPS „Vartai“):

6.3.1. topografinių ir inžinerinės infrastruktūros objektų erdvinių duomenų ir kitos informacijos autentifikuotiems naudotojams gavimas;

6.3.2. topografinių ir inžinerinių tinklų planų erdvinių duomenų teikimas derinti ir tvarkyti;

6.3.3.	informacijos apie numatomą įrengti elektroninių ryšių infrastruktūrą, elektroninių ryšių infrastruktūrai įrengti ir (ar) bendrai naudoti tinkamą fizinę infrastruktūrą viešinimas;

6.3.4. projektinių topografinių ir inžinerinės infrastruktūros objektų erdvinių duomenų priėmimas iš Lietuvos Respublikos statybos leidimų ir statybos valstybinės priežiūros informacinės sistemos „Infostatyba“ ׅ(toliau – IS „Infostatyba“) ir jų viešinimas;

6.3.5. trimačių erdvinių objektų laikinas įkėlimas trimačių pastatų modelių atsisiuntimas ir aukščio taškų atsisiuntimas autentifikuotiems naudotojams.

7. TIIIS funkcijos:

7.1.	tvarkyti informaciją apie elektroninių paslaugų teikimo būsenas;

7.2.	teikti integracinę sąsają su TPS „Vartai“ apsikeisti duomenimis, nurodytais Nuostatų 20 punkte;

7.3. teikti integracinę sąsają su IS „Infostatyba“ apsikeisti duomenimis, nurodytais Nuostatų 20 punkte;

7.4. teikti integracinę sąsają su Lietuvos Respublikos nekilnojamojo turto registru (toliau – NTR) apsikeisti duomenimis, nurodytais Nuostatų 20 punkte;

7.5. teikti integracinę sąsają su Valstybės informacinių išteklių sąveikumo platforma (toliau –VIISP) apsikeisti duomenimis, nurodytais Nuostatų 20 punkte;

7.6.	tikrinti naudojantis elektroninėmis paslaugomis perduodamų erdvinių duomenų objektų kodavimo ir sandaros kokybę;

7.7. tikrinti erdvinių duomenų tvarkytojų į TIIIS pateiktų erdvinių duomenų objektų kodavimo ir sandaros kokybę;

7.8. kaupti TIIIS TI_EDR;

7.9. kaupti TIIIS statinių projektų sprendinių ir visuomenės informavimo dėl projektinių pasiūlymų erdvinių duomenų rinkinį (toliau – TIIIS SP_EDR);

7.10. kaupti TIIIS viešinamos elektroninių ryšių infrastruktūros ir (arba) tinkamos paskirties fizinės infrastruktūros erdvinių duomenų rinkinį (toliau – TIIIS VI_EDR);

7.11. kaupti trimačių reljefo ir pastatų modelius.

8. Asmens duomenų TIIIS tvarkymo tikslas – identifikuoti, autentifikuoti TIIIS naudotojus, TIIIS elektroninių paslaugų gavėjus, suteikti prieigos teises TIIIS elektroninių paslaugų gavėjams, taip pat tvarkyti TIIIS duomenis, reikalingus TIIIS paslaugoms veikti.

II SKYRIUS

TIIIS ORGANIZACINĖ STRUKTŪRA

9. TIIIS valdytoja yra Lietuvos Respublikos aplinkos ministerija (toliau – TIIIS valdytoja), kuri yra ir TIIIS tvarkomų asmens duomenų valdytoja.

10. TIIIS valdytoja:

10.1. atlieka Valstybės informacinių išteklių valdymo įstatyme nustatytas funkcijas, turi šiame įstatyme nustatytas teises ir pareigas;

10.2. turi teises ir vykdo pareigas, susijusias su asmens duomenų tvarkymu, kurios nustatytos Reglamente (ES) 2016/679;

10.3. užtikrina finansinius išteklius, kurių reikia TIIIS prižiūrėti, tobulinti, plėtoti ir modernizuoti, kontroliuoja šių išteklių panaudojimą;

10.4. tvirtina TIIIS plėtros planus ir kontroliuoja jų vykdymą, priima sprendimus dėl TIIIS veiklos tobulinimo ir modernizavimo ir kontroliuoja jų vykdymą;

10.5. organizuoja TIIIS tobulinimą, priežiūrą, modifikavimą, modernizavimą, likvidavimą ir kontroliuoja jų vykdymą;

10.6. koordinuoja TIIIS tvarkytojų darbą ir atlieka jų priežiūrą rengdama ir tvirtindama šias veiklas reguliuojančius teisės aktus;

10.7. koordinuoja ir kontroliuoja TIIIS priemonėmis tvarkomo TIIIS TI_EDR tvarkymo darbus, tvirtina šio rinkinio specifikaciją;

10.8. koordinuoja ir kontroliuoja TIIIS priemonėmis tvarkomo TIIIS SP_EDR tvarkymo darbus, tvirtina šio rinkinio specifikaciją;

10.9. kartu su Lietuvos Respublikos ryšių reguliavimo tarnyba koordinuoja ir kontroliuoja TIIIS priemonėmis tvarkomo TIIIS VI_EDR tvarkymo darbus, tvirtina šio rinkinio specifikaciją;

10.10. suinteresuotiems asmenims teikia informaciją apie TIIIS;

10.11. kontroliuoja, kad asmens duomenys būtų tvarkomi ir teikiami vadovaujantis Asmens duomenų teisinės apsaugos įstatymu, Reglamentu (ES) 2016/679 ir Nuostatų nustatyta tvarka.

11. TIIIS pagrindinis tvarkytojas yra valstybės įmonė Žemė ūkio duomenų centras (toliau – ŽŪDC), kuris yra ir TIIIS asmens duomenų tvarkytojas.

12. TIIIS pagrindinis tvarkytojas vykdo šias funkcijas:

12.1. atlieka Valstybės informacinių išteklių valdymo įstatyme nurodytas funkcijas, turi šiame įstatyme nurodytas tvarkytojo teises ir pareigas;

12.2. konsultuoja Nuostatų 14 punkte nurodytus TIIIS tvarkytojus, analizuoja jų į TIIIS TI_EDR įrašyti teikiamus duomenis, informuoja juos apie nustatytas klaidas;

12.3. teikia Nuostatų 14 punkte nurodytiems TIIIS tvarkytojams pasiūlymus ir rekomendacijas dėl duomenų tvarkymo, kad tvarkomi duomenys būtų tikslūs, teisingi ir išsamūs;

12.4. užtikrina TIIIS funkcionavimą ir duomenų saugą;

12.5. užtikrina TIIIS erdvinių duomenų ir informacijos teikimą TIIIS elektroninių paslaugų gavėjams;

12.6. organizuoja ryšių su registrais, informacinėmis sistemomis ar Nuostatų 14 punkte nurodytų TIIIS tvarkytojų informacinėmis sistemomis sudarymą TIIIS;

12.7. modernizuoja, diegia ir eksploatuoja TIIIS techninę ir programinę įrangą;

12.8. tvarko ir prižiūri TIIIS erdvinių duomenų rinkinių pagrindu veikiančias elektronines paslaugas, tvarko finansinę apskaitą, jeigu paslaugos yra apmokestintos;

12.9. administruoja TIIIS elektroninių paslaugų gavėjų teises: nustato jų tapatybę, suteikia jiems prieigos teises;

12.10. rengia ir teikia TIIIS valdytojai pasiūlymus dėl TIIIS funkcionavimo, duomenų tvarkymo ir duomenų saugos;

12.11. sudaro duomenų gavimo ir teikimo sutartis su susijusių registrų ir informacinių sistemų tvarkymo įstaigomis ir teikia TIIIS duomenis valstybės informacinėms sistemoms, registrams ir kadastrams;

12.12. organizuoja ir koordinuoja Nuostatų 14 punkte nurodytų savivaldybių administracijų, inžinerinius tinklus, valstybinės reikšmės kelius ir geležinkelių infrastruktūrą valdančių institucijų ir įmonių ar kitų juridinių asmenų, kuriems pavesta tvarkyti inžinerinių tinklų, valstybinės reikšmės kelių ir geležinkelių infrastruktūros esamų ir projektuojamų objektų erdvinius duomenis (toliau – ED tvarkytojai), mokymą pagal parengtas mokymo programas;

12.13. organizuoja ir įgyvendina TIIIS techninės ir programinės įrangos pirkimą, nustato šios įrangos priežiūros reikalavimus;

12.14. priima TIIIS tvarkytojų ir TIIIS duomenų teikėjų pateiktą informaciją ir duomenis, kurių reikia TIIIS erdvinių duomenų rinkiniams kaupti;

12.15. administruoja TIIIS funkcinius komponentus, TIIIS posistemius ir TIIIS erdvinių duomenų rinkinius;

12.16. tvarko TIIIS klasifikatorius;

12.17. inventorizuoja TIIIS duomenis ir sudarytus TIIIS duomenų rinkinius, kaip tai apibrėžta Teisės gauti informaciją ir duomenų pakartotinio naudojimo įstatyme;

12.18. užtikrina žmogiškuosius išteklius, kurių reikia TIIIS prižiūrėti, tobulinti ir plėtoti;

12.19 rengia ir teikia TIIIS valdytojai tvirtinti TIIIS specifikacijos ar jos pakeitimo projektus, taip pat kitus su TIIIS duomenų tvarkymu ir (ar) TIIIS palaikymu, plėtra ar modernizavimu susijusių dokumentų projektus;

12.20. atlieka kitas Nuostatuose ir kituose teisės aktuose nustatytas funkcijas.

13. TIIIS pagrindinis tvarkytojas, kaip TIIIS asmens duomenų tvarkytojas, taip pat atlieka šias funkcijas:

13.1. tvarko asmens duomenis tik pagal TIIIS valdytojo dokumentais įformintus nurodymus, įskaitant susijusius su asmens duomenų perdavimu į trečiąją valstybę ar tarptautinei organizacijai, išskyrus atvejus, kai tai daryti reikalaujama pagal Europos Sąjungos (toliau – ES) arba valstybės narės teisę, kuri yra taikoma TIIIS pagrindiniam tvarkytojui; tokiu atveju TIIIS pagrindinis tvarkytojas prieš pradėdamas tvarkyti duomenis praneša apie tokį teisinį reikalavimą TIIIS valdytojui, išskyrus atvejus, kai pagal ES arba valstybės narės teisę toks pranešimas yra draudžiamas dėl svarbių viešojo intereso priežasčių;

13.2. užtikrina, kad asmens duomenis tvarkyti TIIIS pagrindinio tvarkytojo įgalioti asmenys būtų įsipareigoję užtikrinti konfidencialumą arba jiems būtų taikoma atitinkama įstatais nustatyta konfidencialumo prievolė;

13.3. imasi visų asmens duomenų saugos priemonių, kurių reikalaujama pagal Reglamentą (ES) 2016/679;

13.4. organizacinėmis, techninėmis, technologinėmis ir metodinėmis priemonėmis užtikrina saugų TIIIS duomenų tvarkymą atsižvelgdamas į Reglamento (ES) 2016/679 32 straipsnio reikalavimus – techninėmis ir organizacinėmis priemonėmis užtikrina duomenų saugą, tvarkomų asmens duomenų konfidencialumą, vientisumą ir prieinamumą, apsaugą nuo netyčinio arba neteisėto sunaikinimo, praradimo, pakeitimo, atskleidimo be leidimo ar neteisėtos prieigos prie jų ir nuo bet kokio kito neteisėto tvarkymo, taip pat saugų duomenų perdavimą elektroninių ryšių tinklais;

13.5. laikosi Reglamento (ES) 2016/679 28 straipsnio 2 ir 4 dalyse nurodytų kito duomenų tvarkytojo pasitelkimo sąlygų;

13.6. jeigu padaromas asmens duomenų saugumo pažeidimas arba įtariama, kad jis buvo padarytas, nedelsdamas, bet ne vėliau kaip per 24 valandas imasi priemonių, kad būtų užkirstas kelias tolesnei žalai dėl įvykusio asmens duomenų saugumo pažeidimo ir sumažinti įvykusio asmens duomenų saugumo pažeidimo padariniai. Apie įvykusį asmens duomenų saugumo pažeidimą nepagrįstai nedelsdamas, jei įmanoma, praėjus ne daugiau kaip 24 valandoms nuo galimo asmens duomenų saugumo pažeidimo nustatymo, raštu ir (ar) elektroniniu paštu informuoja TIIIS duomenų valdytoją ir pateikia Reglamento (ES) 2016/679 33 straipsnio 3 dalyje nurodytą informaciją. Jeigu informacijos neįmanoma pateikti tuo pačiu metu, ji toliau nepagrįstai nedelsiant teikiama etapais;

13.7. padeda TIIIS valdytojai taikyti tinkamas technines ir organizacines priemones, kiek tai įmanoma, kad būtų įvykdyta TIIIS valdytojos prievolė atsakyti į prašymus pasinaudoti Reglamento (ES) 2016/679 III skyriuje nustatytomis duomenų subjekto teisėmis. Jeigu TIIIS pagrindinis tvarkytojas gauna duomenų subjekto prašymą dėl Reglamente (ES) 2016/679 nustatytų duomenų subjekto teisių įgyvendinimo, apie tai informuoja TIIIS valdytoją ir pats parengia atsakymą į jį, o jei to padaryti negali (trūksta informacijos ir pan.) – gautą duomenų subjekto prašymą per 5 dienas nuo gavimo persiunčia TIIIS valdytojai;

13.8. atsižvelgdamas į duomenų tvarkymo pobūdį ir TIIIS pagrindinio tvarkytojo turimą informaciją, padeda TIIIS valdytojai užtikrinti, kad būtų laikomasi Reglamento (ES) 2016/679
32–36 straipsniuose nustatytų prievolių;

13.9. užbaigus teikti su duomenų tvarkymu susijusias paslaugas, TIIIS valdytojos pasirinkimu ištrina arba grąžina jai visus asmens duomenis, ištrina jų kopijas, išskyrus atvejus, kai ES ar valstybės narės teisės aktuose nustatytas reikalavimas saugoti asmens duomenis;

13.10. TIIIS valdytojai pareikalavus, pateikia visą informaciją, būtiną siekiant įrodyti, kad vykdomos Reglamente (ES) 2016/679 nustatytos prievolės, susijusios su asmens duomenų apsauga, sudaro sąlygas ir padeda TIIIS valdytojai arba kitam TIIIS valdytojos įgaliotam auditoriui atlikti auditą, įskaitant asmens duomenų saugos reikalavimų laikymosi patikrinimus.

14. TIIIS tvarkytojai, kurie taip pat yra ir TIIIS asmens duomenų tvarkytojai, yra savivaldybių administracijos, inžinerinius tinklus, valstybinės reikšmės kelius ir geležinkelių infrastruktūrą valdančios institucijos ir įmonės ar kiti juridiniai asmenys, kuriems pavesta tvarkyti inžinerinių tinklų, valstybinės reikšmės kelių ir geležinkelių infrastruktūros esamų ir projektuojamų objektų erdvinius duomenis.

15. TIIIS tvarkytojai vykdo šias funkcijas:

15.1. tvarko erdvinių duomenų rinkinį vadovaudamiesi Nuostatų 3.16 ir 3.17 papunkčiuose nurodytais ir kitais teisės aktais, reglamentuojančiais erdvinių duomenų tvarkymą, ir atsako už jų saugą lokaliose informacinėse sistemose ar erdvinių duomenų rinkiniuose;

15.2. užtikrina, kad teisės aktų reikalavimų neatitinkanti erdvinių duomenų rinkinio informacija būtų ištaisyta, atnaujinta arba papildyta;

15.3. apsaugo erdvinių duomenų rinkinio duomenis nuo atsitiktinio ar neteisėto sunaikinimo, pakeitimo, atskleidimo, taip pat nuo bet kokio neteisėto tvarkymo;

15.4. visiems erdvinių duomenų rinkinio erdviniams objektams priskiria viešumo ar neviešumo požymį;

15.5. numato ir įgyvendina priemones, mažinančias erdvinių duomenų rinkinio praradimo riziką ir užtikrinančias prarastų duomenų atkūrimą ir duomenų apsaugą nuo klastojimo;

15.6. užtikrina nenutrūkstamą erdvinių duomenų rinkinio erdvinių duomenų įkėlimą į
TIIIS TI_EDR Topografijos ir inžinerinės infrastruktūros informacinės sistemos Žemės paviršiaus gamtinių ir antropogeninių objektų erdvinių duomenų rinkinio tvarkymo apraše nurodytais erdvinių duomenų teikimo į TIIIS būdais;

15.7. teikia TIIIS pagrindiniam tvarkytojui raštą, kuriame nurodo skiriamą institucijos atsakingą asmenį (-is), kuris (-ie) TIIIS elektroninių paslaugų teikėjų ir ED tvarkytojų portale (toliau – ED tvarkytojų portalas) atstovaus institucijai, teiks erdvinius duomenis ir kitą informaciją. ED tvarkytojų portale asmuo pasirenka (susikonfigūruoja) Nuostatų 6.3.1 papunktyje nurodytos elektroninės paslaugos erdvinių duomenų ir kitos informacijos teikimo būdą:

15.7.1. automatinį, kai institucijos valdomų objektų erdviniai duomenys yra sutvarkyti pagal savivaldybės erdvinių duomenų rinkinio (toliau – SEDR) reikalavimus ir institucijos naudoja Topografijos ir inžinerinės infrastruktūros informacinės sistemos Žemės paviršiaus gamtinių ir antropogeninių objektų erdvinių duomenų rinkinio tvarkymo apraše aprašytus erdvinių duomenų teikimo į TIIIS būdus;

15.7.2. rankiniu, kai institucija neturi institucijos valdomų objektų erdvinių duomenų, sutvarkytų pagal SEDR reikalavimus. ED tvarkytojai į kiekvieną Nuostatų 6.3.1 papunktyje nurodytos elektroninės paslaugos užklausą ED tvarkytojų portale reaguoja interaktyviai ir prideda kitą informaciją (topografinių ar inžinerinių tinklų planų skaitmenines kopijas ar kt.);

15.7.3. rankinį ir automatinį, kai ED tvarkytojai tik dalį institucijos valdomų objektų erdvinių duomenų yra sutvarkę pagal SEDR reikalavimus ir naudoja Topografijos ir inžinerinės infrastruktūros informacinės sistemos Žemės paviršiaus gamtinių ir antropogeninių objektų erdvinių duomenų rinkinio tvarkymo apraše aprašytus erdvinių duomenų teikimo į TIIIS būdus. ED tvarkytojai į kiekvieną Nuostatų 6.3.1 papunktyje nurodytos elektroninės paslaugos užklausą ED tvarkytojų portale reaguoja interaktyviai ir jei yra poreikis, prideda kitą informaciją (topografinių ar inžinerinių tinklų planų skaitmenines kopijas ar kt.);

15.8. ED tvarkytojų portale teikia (įkelia) teritorijas „ESRI Shapefile“ formatu, kurios turi apimti institucijos valdomus objektus. Pasikeitus EDT tvarkytojų valdomų objektų aprėpčiai, teritorija turi būti atnaujinta nedelsiant. Teritorija skirta TIIIS paslaugų užduotims skirstyti;

15.9. kartu su TIIIS pagrindiniu tvarkytoju atlieka Nuostatų 13 punkte nurodytas funkcijas;

15.10. atlieka kitas Nuostatuose ir kituose teisės aktuose, reglamentuojančiuose TIIIS tvarkymą, nustatytas funkcijas.

16. TIIIS duomenų teikėjai:

16.1. inžinerinius tinklus, valstybinės reikšmės kelius ir geležinkelių infrastruktūrą valdančios institucijos ir įmonės, kiti juridiniai asmenys, teikiantys pirminius topografinių ir jų valdomų inžinerinės infrastruktūros objektų erdvinius duomenis;

Papunkčio pakeitimai:

Nr. D1-2, 2025-01-17, paskelbta TAR 2025-01-17, i. k. 2025-00553

16.2. fiziniai ir juridiniai asmenys, teikiantys pirminius topografinių ir inžinerinių tinklų planų erdvinius duomenis ir viešinamos elektroninių ryšių infrastruktūros ir (arba) tinkamos paskirties fizinės infrastruktūros erdvinius duomenis bei statinių projektų sprendinių ir visuomenės informavimo dėl projektinių pasiūlymų erdvinius duomenis;

16.3. SSVA, teikianti IS „Infostatyba“ (valdytoja – Aplinkos ministerija) duomenis;

Papunkčio pakeitimai:

Nr. D1-2, 2025-01-17, paskelbta TAR 2025-01-17, i. k. 2025-00553

16.4. VĮ Registrų centras, teikiantis NTR (valdytoja – Lietuvos Respublikos teisingumo ministerija), Lietuvos Respublikos adresų registro (valdytoja – Teisingumo ministerija) duomenis, Licencijų informacinės sistemos (toliau – LIS) (valdytoja – Lietuvos Respublikos ekonomikos ir inovacijų ministerija) duomenis;

16.5. Valstybės skaitmeninių sprendimų agentūra, kuri per VIISP (valdytoja – Ekonomikos ir inovacijų ministerija) teikia asmens tapatybės duomenis ir kitus duomenis, informaciją ir būsenas, reikalingas TIIIS paslaugoms veikti;

Papunkčio pakeitimai:

Nr. D1-2, 2025-01-17, paskelbta TAR 2025-01-17, i. k. 2025-00553

16.6. ŽŪDC, kuri teikia Georeferencinio pagrindo kadastro (valdytoja – Aplinkos ministerija) duomenis;

16.7. Nacionalinė žemės tarnyba prie Aplinkos ministerijos, kuri teikia nacionalinius aerofotografavimo, lazerinio skenavimo duomenis;

16.8. savivaldybių administracijos, teikiančios:

16.8.1. pirminius topografinių ir jų valdomų inžinerinės infrastruktūros objektų erdvinius duomenis;

16.8.2. želdynų ir želdinių pagrindinius ir išsamius aprašomuosius duomenis, nurodytus Želdynų ir želdinių inventorizavimo ir apskaitos taisyklių, patvirtintų Lietuvos Respublikos aplinkos ministro 2008 m. sausio 8 d. įsakymu Nr. D1-5 „Dėl Želdynų ir želdinių inventorizavimo ir apskaitos taisyklių patvirtinimo“, 9 ir 11 punktuose;

16.8.3. į SEDR įtraukto ir patikėjimo ar nuosavybės teise valdomo, erdvėje išsidėsčiusio ilgalaikio materialiojo turto finansinės apskaitos registrų įrašų duomenis, nurodytus Valstybės ir savivaldybių turto, kurio erdviniai duomenys yra Topografijos ir inžinerinės infrastruktūros informacinėje sistemoje, finansinės apskaitos registrų duomenų susiejimo su Topografijos ir inžinerinės infrastruktūros informacinės sistemos erdviniais duomenimis tvarkos aprašo, patvirtinto Lietuvos Respublikos aplinkos ministro 2024 m. gruodžio 11 d. įsakymu Nr. D1-459 „Dėl Valstybės ir savivaldybių turto, kurio erdviniai duomenys yra Topografijos ir inžinerinės infrastruktūros informacinėje sistemoje, finansinės apskaitos registrų duomenų susiejimo su Topografijos ir inžinerinės infrastruktūros informacinės sistemos erdviniais duomenimis tvarkos aprašo patvirtinimo“, 4 punkte.

Papildyta papunkčiu:

Nr. D1-2, 2025-01-17, paskelbta TAR 2025-01-17, i. k. 2025-00553

17. TIIIS elektroninių paslaugų gavėjai yra fiziniai ir juridiniai asmenys, kuriems reikia gauti ir teikti erdvinius duomenis, kitą TIIIS tvarkomą informaciją.

18. TIIIS duomenų teikėjai privalo užtikrinti, kad jų į TIIIS teikiami duomenys, informacija būtų teisingi ir tikslūs.

III SKYRIUS

TIIIS INFORMACINĖ STRUKTŪRA

19. TIIIS yra kaupiami:

19.1. TIIIS TI_EDR, kurį sudaro topografinių ir inžinerinių tinklų planų objektų erdviniai duomenys: topografinių ir inžinerinių tinklų planų ribos, reljefas, hidrografija, augalija, žemės dangos, susisiekimo komunikacijos, pastatai ir jų elementai, kiti statiniai, urbanizuotų teritorijų elementai, elektros perdavimo tinklas ir jo įrenginiai, elektroninių ryšių tinklas ir jo įrenginiai, dujotiekis ir jo įrenginiai, naftotiekis ir jo įrenginiai, šilumos tinklas ir jo įrenginiai, vandentiekis ir jo įrenginiai, buitinių ir gamybinių nuotekų šalinimo tinklas ir jo įrenginiai, lietaus nuotakynas ir jo įrenginiai, uždaras drenažas ir jo įrenginiai, neatpažinti ir kiti inžineriniai tinklai ir jų įrenginiai, išmontuoti inžineriniai tinklai;

19.2. TIIIS SP_EDR, kurį sudaro statinių projektų objektų erdviniai duomenys: statinių projektų ribos, projektinių pasiūlymų duomenys, hidrografija ir hidrotechnika, augalija, žemės dangos, susisiekimo komunikacijos, pastatai ir jų elementai, urbanizuotų teritorijų elementai, elektros perdavimo tinklas ir jo įrenginiai, elektroninių ryšių tinklas ir jo įrenginiai, dujotiekis ir jo įrenginiai, naftotiekis ir jo įrenginiai, šilumos tinklas ir jo įrenginiai, vandentiekis ir jo įrenginiai, buitinių ir gamybinių nuotekų šalinimo tinklas ir jo įrenginiai, lietaus nuotakynas ir jo įrenginiai, uždaras drenažas ir jo įrenginiai, prašymų išduoti statybos leidimus ir statybos užbaigimą patvirtinančius dokumentus duomenys bei išduotų statybos leidimų ir statybos užbaigimą patvirtinančių dokumentų duomenys, prašymą pateikusio asmens vardas, pavardė;

19.3. TIIIS VI_EDR, kurį sudaro projektinių pasiūlymų vietų duomenys, viešinamos elektroninių ryšių infrastruktūros ir (arba) tinkamos paskirties fizinės infrastruktūros erdviniai duomenys – numatomo tiesti tinklo padėtis;

19.4. Nuostatų 19.1, 19.2 ir 19.3 papunkčiuose išvardintus duomenis apibūdinantys bendriniai aprašomieji duomenys: objektą apibūdinantis kodas, unikalus numeris, sukūrimo data, kilmė; kiti aprašomieji duomenys detalizuojami atitinkamo rinkinio specifikacijoje;

19.5. duomenys, apibūdinantys elektroninių paslaugų teikimo eigą;

19.6. NTR duomenys, kuriuos sudaro įregistruotų statinių ribų erdviniai duomenys ir statinių unikalūs numeriai, žemės sklypų ribų erdviniai duomenys ir žemės sklypų unikalūs (arba kadastro) numeriai;

19.7. TIIIS elektroninių paslaugų gavėjų ir TIIIS duomenų teikėjų asmens kodai, vardai ir pavardės, kvalifikacijos pažymėjimų numeriai;

19.8. pirminiai topografinių ir inžinerinių tinklų planų duomenys;

19.9. erdvinių duomenų rinkiniai, sudaryti pagal naujausius nacionalinius aerofotografavimo, lazerinio skenavimo duomenis, Georeferencinio pagrindo kadastro erdvinių duomenų rinkinį ir pagal TIIIS pagrindinio tvarkytojo sudarytus aerofotografavimo, lazerinio skenavimo ir kitus erdvinius duomenis:

19.9.1. reljefo modelis, kurio ląstelės dydis 1x1 m;

19.9.2. pastatų, tiltų trimačiai modeliai, kurių detalumas (angl. Level of detail) LOD1 ir LOD2;

19.9.3. augalijos trimačiai modeliai, kurių detalumas LOD1 ir LOD2;

19.9.4. topografinis pagrindo žemėlapis;

19.10. kasimo leidimų erdviniai duomenys;

19.11. želdynų ir želdinių pagrindiniai ir išsamūs aprašomieji duomenys: želdynų ir želdinių padėtis vietovėje; želdinio rūšis; želdyno rūšinė sudėtis; želdinio sodinimo data (jei žinoma); želdinio aukštis; medžio kamieno skersmuo; želdinio būklė; želdynų ir želdinių tvarkymo priemonės;

Papildyta papunkčiu:

Nr. D1-2, 2025-01-17, paskelbta TAR 2025-01-17, i. k. 2025-00553

19.12. į SEDR įtraukto ir patikėjimo ar nuosavybės teise valdomo, erdvėje išsidėsčiusio ilgalaikio materialiojo turto finansinės apskaitos registrų įrašų duomenys: turto finansinės apskaitos registro pavadinimas; turto įtraukimo į finansinės apskaitos registrą data; turto inventoriaus numeris, nurodytas ilgalaikio turto kortelėje ar finansinės apskaitos registre; turto pavadinimas, nurodytas ilgalaikio turto kortelėje, kuris turi atitikti finansinėje apskaitoje įrašyto turto pavadinimą; turto aprašas, nurodytas ilgalaikio turto kortelėje; turto būklė, nurodyta ilgalaikio turto kortelėje; turto įsigijimo savikaina, nurodyta ilgalaikio turto kortelėje; turto nuvertėjimo požymiai, nurodyti paskutinės atliktos inventorizacijos inventorizavimo aprašuose; paskutinės atliktos inventorizacijos inventorizavimo aprašo data; statybą leidžiančio dokumento numeris; sutikimo statyti laikinuosius ir nesudėtinguosius statinius valstybinėje žemėje, kurioje nesuformuoti žemės sklypai, numeris arba sutikimo statyti valstybinės reikšmės paviršiniuose vandens telkiniuose laikinuosius nesudėtinguosius statinius numeris; statybos užbaigimo akto numeris ir (ar) deklaracijos apie statybos užbaigimą numeris.

Papildyta papunkčiu:

Nr. D1-2, 2025-01-17, paskelbta TAR 2025-01-17, i. k. 2025-00553

20. TIIIS gaunami duomenys:

20.1. iš inžinerinius tinklus, valstybinės reikšmės kelius ir geležinkelių infrastruktūrą valdančios institucijos ir įmonės ar juridinių asmenų – duomenys, nurodyti Nuostatų 19.1 ir 19.4 papunkčiuose;

20.2. iš fizinių ir juridinių asmenų – duomenys, nurodyti Nuostatų 19.3, 19.4, 19.8, 19.10 papunkčiuose;

20.3. iš IS „Infostatyba“ – duomenys, nurodyti Nuostatų 19.2–19.4 papunkčiuose;

20.4. iš NTR – duomenys, nurodyti Nuostatų 19.6 papunktyje;

20.5 iš Lietuvos Respublikos adresų registro – Adresų registro erdviniai (grafiniai) duomenys;

20.6 iš LIS – žemėtvarkos planavimo dokumentų rengėjų, matininkų ir geodezininkų duomenys, nurodyti Nuostatų 19.7 papunktyje;

20.7. iš VIISP – Nuostatų 19.7 papunkčio duomenys, reikalingi asmeniui elektroninių paslaugų gavimo metu identifikuoti, Nuostatų 19.5 papunktyje nurodyti duomenys, reikalingi TIIIS elektroninėms paslaugoms veikti;

20.8. iš Nacionalinės žemės tarnybos prie Aplinkos ministerijos – nacionaliniai aerofotografavimo, lazerinio skenavimo duomenys Nuostatų 19.9 papunktyje nurodytiems duomenų rinkiniams sudaryti;

20.9. iš ŽŪDC – Georeferencinio pagrindo kadastro erdvinių duomenų rinkinys ir georeferencinio pagrindo žemėlapio servisas Nuostatų 19.9 papunktyje nurodytiems duomenų rinkiniams sudaryti ir paieškai ir (ar) peržiūrai TIIIS žemėlapiuose;

20.10. iš savivaldybių administracijų – duomenys, nurodyti Nuostatų 19.11 ir 19.12 papunkčiuose.

Papildyta papunkčiu:

Nr. D1-2, 2025-01-17, paskelbta TAR 2025-01-17, i. k. 2025-00553

IV SKYRIUS

TIIIS FUNKCINĖ STRUKTŪRA

21. TIIIS sudaro šie funkciniai komponentai:

21.1. ED tvarkytojų portalas, kuris apima:

21.1.1. užduočių valdymo komponentą, kurio funkcija – TIIIS elektroninių paslaugų teikėjams teikti informaciją apie TIIIS elektroninių paslaugų eigos įvykius;

21.1.2. ED tvarkytojo administratoriaus komponentą, kurio funkcija – valdyti atstovaujamos institucijos padalinius;

21.1.3. bendro naudojimo informacijos surinkimo komponentą, kurio funkcija – surinkti informaciją iš TIIIS tvarkytojų ir TIIIS duomenų teikėjų;

21.1.4. ED tvarkytojų erdvinių duomenų sinchronizavimo komponentą, kurio funkcija – priimti ED tvarkytojų perduodamus erdvinių duomenų pokyčius TIIIS pagrindiniam tvarkytojui, perduoti ED tvarkytojams ataskaitas apie priimtus erdvinių duomenų pokyčius, tikrinti perduodamų erdvinių duomenų pokyčių aprašymo atitiktį taisyklėms;

21.1.5. duomenų apie užduotis apsikeitimo sąsają su ED tvarkytojų informacinėmis sistemomis, kurios funkcija – perduoti užduotis į ED tvarkytojų ir TIIIS duomenų teikėjų informacines sistemas;

21.2. TIIIS pagrindinio tvarkytojo posistemis, kuris apima:

21.2.1. ED tvarkytojų administravimo modulį, kurio funkcija – valdyti ED tvarkytojų ir TIIIS duomenų teikėjų paskyras;

21.2.2. elektroninių paslaugų būsenų stebėsenos ir ataskaitų modulį, kurio funkcijos – elektroninių paslaugų būsenų stebėsena ir valdymas;

21.2.3. TIIIS pagrindinio tvarkytojo užduočių paskirstymo modulį, kurio funkcijos – perskirstyti neteisingai nukreiptas užduotis;

21.2.4. erdvinių duomenų fragmentų valdymo modulį, kurio funkcija – kurti ED tvarkytojams pateiktų erdvinių duomenų fragmentų įkėlimo į TIIIS erdvinių duomenų rinkinius, darbų ataskaitas;

21.2.5. klasifikatorių ir nustatymų valdymo modulį, kurio funkcija – TIIIS klasifikatorių keitimas, pildymas;

21.2.6. autorizacijos ir prieigos teisių valdymo modulį, kurio funkcija – valdyti prieigą prie TIIIS funkcijų;

21.2.7. mokėjimų už erdvinių duomenų teikimą valdymo modulį, kurio funkcijos – mokėjimų už erdvinius duomenis bei mokėjimų duomenų valdymas;

21.2.8. duomenų apdorojimo įrankiai, kurie automatizuoja TIIIS veikimui reikalingų procedūrų vykdymą;

21.2.9. teritorijų atrankos modulį, kurio funkcija – pagal atrankos kriterijus (geografiškai ir (arba) pagal teminius atributus) atrinkti ED tvarkytojus ir (arba) jiems priskirtas teritorijas;

21.3. bendro naudojimo žemėlapių naršyklė bendram baziniam funkcionalumui, leidžiančiam vykdyti TIIIS ir kitų išorinių informacinių sistemų erdvinių duomenų paiešką, peržiūrą bei analizę, teikti;

21.4. statinių projektų sprendinių ir visuomenės informavimo apie projektinių pasiūlymų objektų erdvinių duomenų redagavimą žemėlapio naršyklėje komponentą, kurio funkcija – užtikrinti statinių projektų sprendinių ir visuomenės informavimo apie projektinių pasiūlymų objektų erdvinių duomenų redagavimą žemėlapio naršyklėje atsižvelgiant į TIIIS elektroninių paslaugų gavėjo teises;

21.5. duomenų mainų komponentą, kurio funkcija – realizuoti sąsajų tarp TIIIS ir TPS „Vartai“, IS „Infostatyba“, NTR, VIISP stebėseną, įvykių registravimą.

22. TIIIS elektroninių paslaugų posistemis, kuris apima:

22.1. topografinių ir inžinerinės infrastruktūros objektų erdvinių duomenų ir kitos informacijos gavimo komponentą, kurio funkcijos – teikti elektroninę paslaugą, leidžiančią įrašyti informaciją apie pageidaujamą gauti erdvinių duomenų fragmentą, inicijuoti erdvinių duomenų fragmento sukūrimo procedūras;

22.2. topografinių ir inžinerinių tinklų planų erdvinių duomenų teikimo derinti ir tvarkyti, komponentą, kurio funkcijos – teikti paslaugą, leidžiančią įrašyti informaciją apie teikiamą erdvinių duomenų fragmentą, teikti erdvinių duomenų fragmentą, inicijuoti erdvinių duomenų fragmento derinimo procedūras, vertinimo procedūras, perduoti erdvinių duomenų fragmentus ED tvarkytojams;

22.3. projektinių topografinių ir inžinerinės infrastruktūros objektų erdvinių duomenų teikimo tikrinti, tvarkyti ir viešinti komponentą, kurio funkcijos – leisti įrašyti informaciją apie teikiamą erdvinių duomenų fragmentą, teikti erdvinių duomenų fragmentą, inicijuoti erdvinių duomenų fragmento tikrinimo procedūras;

22.4. informacijos apie numatomą įrengti elektroninių ryšių infrastruktūrą, elektroninių ryšių infrastruktūrai įrengti ir (ar) bendrai naudoti tinkamą fizinę infrastruktūrą viešinimo komponentą, kurio funkcijos – teikti elektroninę paslaugą, leidžiančią nurodyti numatomos įrengti infrastruktūros erdvinius duomenis ir informaciją apie ketinamą įrengti infrastruktūrą;

22.5. topografinių ir inžinerinės infrastruktūros objektų erdvinių duomenų ir kitos informacijos surinkimo komponentą, kurio funkcijos – įrašyti informaciją apie pageidaujamą gauti erdvinių duomenų fragmentą, inicijuoti erdvinių duomenų fragmento sukūrimo ir apmokėjimo procedūras, informuoti inžinerinės infrastruktūros valdytojus apie teikiamą erdvinių duomenų fragmentą ir priimti jų teikiamus papildomus duomenis ir informaciją, surinktus erdvinių duomenų fragmentus, papildomus duomenis ir informaciją perduoti naudojantis VIISP elektronine paslauga;

22.6. Trimačių žemėlapių naršyklė bendram baziniam trimačių erdvinių duomenų peržiūros funkcionalumui ir joje veikiančioms paslaugoms teikti.

V SKYRIUS

TIIIS DUOMENŲ TEIKIMAS IR NAUDOJIMAS

23. TIIIS duomenys, išskyrus TIIIS inžinerinių tinklų erdvinius duomenis, nurodytus Nuostatų 19.1 papunktyje, yra vieši ir teikiami juridiniams ir fiziniams asmenims (toliau – duomenų gavėjai), jeigu Lietuvos Respublikos įstatymai ir (ar) ES teisės aktai nenustato kitaip. Inžinerinių tinklų erdviniai duomenys teikiami tik autentifikuotiems asmenims, kurie savo tapatybę patvirtina naudodamiesi VIISP tapatybės nustatymo elektronine paslauga. Asmens duomenys tvarkomi ir teikiami vadovaujantis Asmens duomenų teisinės apsaugos įstatymu, Reglamentu (ES) 2016/679 ir Nuostatų nustatyta tvarka.

24. TIIIS duomenys elektroninių paslaugų gavėjams teikiami naudojantis elektroninėmis paslaugomis.

25. TIIIS duomenų naudojimo sąlygos ir tvarka, kurių turi laikytis duomenų gavėjai, viešinama TPS „Vartų“ srities „Matuoju“ informacijos skiltyje.

26. TIIIS duomenys gali būti:

26.1. teikiami peržiūrėti leidžiamosios kreipties būdu internetu ar kitais elektroninių ryšių tinklais;

26.2. perduodami tarp institucijų automatiniu būdu elektroninių ryšių tinklais.

27. Daugkartinio teikimo atveju TIIIS duomenys, taip pat asmens duomenys teikiami pagal TIIIS pagrindinio tvarkytojo ir duomenų gavėjo sudarytą duomenų teikimo sutartį, kurioje turi būti nurodyti teiktini duomenys, duomenų teikimo ir gavimo teisinis pagrindas, naudojimo tikslas, duomenų teikimo būdas, teikiamų duomenų formatas, teikimo terminai, informavimo apie klaidų ištaisymą tvarka ir terminai, sutarties keitimo tvarka.

28. Vienkartinio teikimo atveju TIIIS duomenys, taip pat asmens duomenys teikiami pagal duomenų gavėjo prašymą, kuriame nurodomas prašomų duomenų teikimo ir gavimo teisinis pagrindas, jų naudojimo tikslas, teikimo būdas, konkreti apimtis, gavimo būdai, teikiamų duomenų formatas.

29. TIIIS duomenys teikiami tokio turinio ir formato, kokie yra naudojami TIIIS ir kurių nereikia papildomai apdoroti. Duomenų gavėjas gali pasirinkti duomenų formatus iš TIIIS pagrindinio tvarkytojo numatytų formatų sąrašo, sutikdamas su galimais erdvinių duomenų informacijos praradimais, atsirandančiais keičiant formatus. Valstybės informacinių išteklių valdymo įstatymo 35 straipsnio 3 dalyje nurodytais atvejais Vyriausybės nustatyta tvarka TIIIS duomenys gali būti teikiami duomenų gavėjo prašomo formato ir turinio.

30. TIIIS duomenys ES valstybių narių ir (arba) Europos ekonominės erdvės valstybių, trečiųjų šalių fiziniams ir juridiniams asmenims, juridinio asmens statuso neturintiems subjektams, jų filialams ir atstovybėms teikiami Valstybės informacinių išteklių valdymo įstatymo nustatyta tvarka.

31. TIIIS duomenys teikiami neatlygintinai.

32. TIIIS duomenų gavėjai gautus duomenis gali naudoti tik savo prašyme arba duomenų teikimo sutartyje nurodytu tikslu.

33. TIIIS duomenų teikimo tvarka:

33.1. TIIIS duomenys ir informacija teikiami naudojantis Nuostatų 6.3.1 papunktyje nurodyta elektronine paslauga nustačius duomenų gavėjo tapatybę ir užpildžius prašymą, kuriame nurodomi prašomi pateikti duomenys ir jų apimtis (teritorija). Prašymas per 1 darbo dieną TIIIS priemonėmis paskiriamas ED tvarkytojams.

33.2. ED tvarkytojai ne vėliau kaip per 5 darbo dienas nuo Nuostatų 33.1 papunktyje nurodyto prašymo (pranešimo apie užsakytą paslaugą) gavimo ED tvarkytojų portale naudojantis Nuostatų 6.3.1 papunktyje nurodyta elektronine paslauga pasirinktu Nuostatų 15.7 papunktyje nurodytu būdu teikia duomenis ir informaciją.

34. Apibendrinti ar susisteminti TIIIS duomenys, statistiniai ir analizės duomenys teikiami pagal TIIIS pagrindinio tvarkytojo ir duomenų gavėjų sutartis.

35. Duomenų teikėjas, duomenų gavėjas, susijusio registro, kadastro ar valstybės informacinės sistemos tvarkytojas, duomenų subjektas (toliau – suinteresuotas asmuo) turi teisę reikalauti ištaisyti klaidingus, netikslius, neišsamius TIIIS duomenis, apie kuriuos jie informuoja raštu ar elektroniniu paštu TIIIS pagrindinį tvarkytoją.

36. TIIIS pagrindinis tvarkytojas, nustatęs pats ar gavęs suinteresuoto asmens prašymą ištaisyti TIIIS duomenų netikslumus, privalo juos ištaisyti, išskyrus erdvinių duomenų teikėjų duomenis, per 20 darbo dienų nuo prašymo gavimo dienos arba gali prašymą atmesti kaip nepagrįstą. Apie prašymo ištaisyti netikslumus atmetimą ir jo motyvus TIIIS pagrindinis tvarkytojas raštu informuoja suinteresuotus asmenis. Apie duomenų ištaisymą TIIIS pagrindinis tvarkytojas ne vėliau kaip per 5 darbo dienas raštu informuoja suinteresuotus asmenis.

37. Atsisakymą teikti TIIIS duomenis duomenų gavėjas gali skųsti TIIIS valdytojui raštu. Kai atsisakoma teikti TIIIS duomenis, asmeniui, pateikusiam prašymą juos gauti, raštu arba elektroninėmis priemonėmis per 20 darbo dienų pranešama apie priimtą motyvuotą sprendimą atsisakyti tenkinti jo prašymą ir suteikiama informacija apie tokio sprendimo apskundimo tvarką. Sprendimas atsisakyti teikti TIIIS duomenis gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

371. TIIIS priskiriama prie svarbių valstybės informacinių išteklių.

Papildyta punktu:

Nr. D1-2, 2025-01-17, paskelbta TAR 2025-01-17, i. k. 2025-00553

VI SKYRIUS

TIIIS DUOMENŲ SAUGA

38. TIIIS duomenų saugą nustato Lietuvos Respublikos aplinkos ministerijos valdomų ir viešosios įstaigos Statybos sektoriaus vystymo agentūros tvarkomų informacinių sistemų saugos nuostatai, patvirtinti Lietuvos Respublikos aplinkos ministro 2024 m. spalio 9 d. įsakymu Nr. D1-336 „Dėl Lietuvos Respublikos aplinkos ministerijos valdomų ir viešosios įstaigos Statybos sektoriaus vystymo agentūros tvarkomų informacinių sistemų saugos nuostatų patvirtinimo“ ir kibernetinio saugumo politiką įgyvendinantys dokumentai, kurie rengiami, derinami ir tvirtinami vadovaujantis Lietuvos Respublikos Vyriausybės 2018 m. rugpjūčio 13 d. nutarimu Nr. 818 „Dėl Lietuvos Respublikos kibernetinio saugumo įstatymo įgyvendinimo“.

Punkto pakeitimai:

Nr. D1-2, 2025-01-17, paskelbta TAR 2025-01-17, i. k. 2025-00553

39. Už TIIIS duomenų saugą pagal kompetenciją atsako TIIIS valdytoja ir tvarkytojai.

40. Asmenys, kurie tvarko TIIIS asmens duomenis, įpareigojami saugoti asmens duomenų paslaptį. Prieš pradėdami tvarkyti asmens duomenis, jie privalo pasirašyti pasižadėjimus, kad saugos asmens duomenis ir nepažeis Reglamento (ES) 2016/679 ir Asmens duomenų teisinės apsaugos įstatymo. Pareiga saugoti asmens duomenų paslaptį galioja ir jiems pasitraukus iš valstybės tarnybos, perėjus dirbti į kitas pareigas, pasibaigus jų darbo ar sutartiniams santykiams. Už neteisėtą duomenų paskelbimą, perdavimą, pakeitimą ar sunaikinimą šie asmenys atsako įstatymų nustatyta tvarka.

41. Siekiant užtikrinti TIIIS duomenų saugą, vadovaujamasi:

41.1. Reglamentu (ES) 2016/679;

41.2. Kibernetinio saugumo įstatymu;

41.3. Bendrųjų elektroninės informacijos saugos reikalavimų aprašu, patvirtintu Lietuvos Respublikos Vyriausybės 2013 m. liepos 24 d. nutarimu Nr. 716 „Dėl Bendrųjų elektroninės informacijos saugos reikalavimų aprašo ir Saugos dokumentų turinio gairių aprašo patvirtinimo“;

41.4. Organizacinių ir techninių kibernetinio saugumo reikalavimų, taikomų kibernetinio saugumo subjektams, aprašu, patvirtintu Lietuvos Respublikos Vyriausybės 2018 m. rugpjūčio 13 d. nutarimu Nr. 818 „Dėl Lietuvos Respublikos kibernetinio saugumo įstatymo įgyvendinimo“;

41.5. Techninių valstybės registrų (kadastrų), žinybinių registrų, valstybės informacinių sistemų ir kitų informacinių sistemų elektroninės informacijos saugos reikalavimų aprašu, patvirtintu Lietuvos Respublikos krašto apsaugos ministro 2020 m. gruodžio 4 d. įsakymu Nr. V-941 „Dėl Techninių valstybės registrų (kadastrų), žinybinių registrų, valstybės informacinių sistemų ir kitų informacinių sistemų elektroninės informacijos saugos reikalavimų aprašo ir Informacinių technologijų saugos atitikties vertinimo metodikos patvirtinimo“;

41.6. Lietuvos standartu „Informacinės technologijos. Saugumo metodai. Informacijos saugumo valdymo sistemos. Reikalavimai (LST ISO/IEC 27001)“ ir kitais Lietuvos ir tarptautiniais standartais, apibūdinančiais saugų informacinės sistemos duomenų tvarkymą.

42. TIIIS archyvinės kopijos, pateiktų ir gautų erdvinių duomenų fragmentai, ED tvarkytojų pateikti neaktualūs erdviniai duomenys saugomi 10 metų. Pasibaigus šiam terminui, šie duomenys sunaikinami. TIIIS pagrindinio tvarkytojo naudotojų ir TIIIS elektroninių paslaugų gavėjų asmens duomenys saugomi archyve 10 metų po darbuotojo darbo sutarties nutraukimo arba elektroninės paslaugos suteikimo. Pasibaigus asmens duomenų saugojimo terminui, šie duomenys sunaikinami. TIIIS elektroninių paslaugų gavėjams suteiktų paslaugų duomenys tiesioginei prieigai saugomi 1 metus po paslaugų suteikimo pabaigos. Pasibaigus šiam terminui, šie duomenys perkeliami į archyvą, kuriame saugomi 1 metus ir TIIIS naudotojams teikiami pagal TIIIS pagrindiniam tvarkytojui pateiktą prašymą.

Punkto pakeitimai:

Nr. D1-2, 2025-01-17, paskelbta TAR 2025-01-17, i. k. 2025-00553

VII SKYRIUS

TIIIS FINANSAVIMAS

43. TIIIS kūrimas, tvarkymas, priežiūra ir modernizavimas finansuojami iš Aplinkos ministerijai skiriamų valstybės biudžeto, įskaitant ES struktūrinius fondus, lėšų.

VIII SKYRIUS

TIIIS MODERNIZAVIMAS IR LIKVIDAVIMAS

44. TIIIS modernizuojama ir likviduojama Valstybės informacinių išteklių valdymo įstatymo ir Valstybės informacinių sistemų steigimo, kūrimo, modernizavimo ir likvidavimo tvarkos aprašo, patvirtinto Lietuvos Respublikos Vyriausybės 2013 m. vasario 27 d. nutarimu Nr. 180 „Dėl Valstybės informacinių sistemų steigimo, kūrimo, modernizavimo ir likvidavimo tvarkos aprašo patvirtinimo“, nustatyta tvarka.

45. Likviduojant TIIIS, jos duomenys perkeliami į kitą informacinę sistemą, sunaikinami arba perduodami Lietuvos valstybės naujajam archyvui Lietuvos vyriausiojo archyvaro nustatyta tvarka.

Punkto pakeitimai:

Nr. D1-2, 2025-01-17, paskelbta TAR 2025-01-17, i. k. 2025-00553

IX SKYRIUS

BAIGIAMOSIOS NUOSTATOS

46. Duomenų subjektai turi Reglamente (ES) 2016/679 nustatytas duomenų subjektų teises, kurios įgyvendinamos šio reglamento ir TIIIS valdytojo nustatyta tvarka.

________________________

Pakeitimai:

1.

Lietuvos Respublikos aplinkos ministerija, Įsakymas

Nr. D1-2, 2025-01-17, paskelbta TAR 2025-01-17, i. k. 2025-00553

Dėl Lietuvos Respublikos aplinkos ministro 2023 m. gruodžio 5 d. įsakymo Nr. D1-392 „Dėl Topografijos ir inžinerinės infrastruktūros informacinės sistemos nuostatų patvirtinimo“ pakeitimo